Predkladacia správa

Globálna dohoda bola vypracovaná Európskou úniou, Japonskom a USA a bola prerokovaná a uzatvorená pod patronátom Európskej hospodárskej komisie Spojených národov ( ďalej len EHK OSN). Po prvý krát bola pripravená na podpis 25. júna, 1998 a USA sa stalo jej prvým signatárom. Dohoda ustanovila postup prostredníctvom ktorého všetky krajiny sveta môžu spoločne vytvárať globálne technické predpisy týkajúce sa bezpečnosti, systémov ochrany životného prostredia, energetickej efektívnosti a ochrany proti krádeži kolesových vozidiel, ich zariadení a častí. Tieto zariadenia a časti zahrňujú, ale nie sú obmedzené na výrobu automobilových súčastí ako sú výfukové systémy, pneumatiky, motory, ochranu proti hluku, bezpečnostné zariadenia proti krádeži, poplašné zariadenia a zadržiavacie systémy na ochranu detí.
Prvotným cieľom dohody 1998 je trvale zlepšovať globálnu bezpečnosť, znižovanie poškodzovania životného prostredia, šetriť zdroje energie a zvyšovať efektívnosť systémov proti krádežiam automobilov a tomu zodpovedajúcich komponentov a zariadení prostredníctvom jednotných globálnych predpisov.
Dohoda 1998, na rozdiel od dohody 1958, neobsahuje ustanovenia o vzájomnom uznávaní schválení, ktoré tak dovoľujú krajinám, ktoré nie sú pripravené alebo nie sú schopné prijať povinnosť vzájomného uznávania, aby sa mohli podieľať efektívnym spôsobom na rozvoji globálnych technických predpisov, bez ohľadu na predpisy a postupy uplatňované v týchto krajinách.
    Členovia EHK, rovnako ako členovia OSN a Organizácií ekonomickej integrácie tvorených krajinami, ktoré sa zúčastňujú činností EHK OSN, sa môžu stať zmluvnými stranami dohody 1998. Osobitné agentúry a organizácie, ktorým bol udelený konzultačný štatút v súlade s ustanoveniami tejto dohody sa môžu účastniť v tomto rozsahu.
Dohoda uznáva dôležitosť trvale sa zlepšujúcej vysokej ochrany bezpečnosti a životného prostredia a právo národných a regionálnych orgánov prijímať a aplikovať také technické predpisy, ktoré sú prísnejšie pri ochrane zdravia a  životného prostredia než tie, ktoré boli vytvorené na globálnej úrovni.
Dohoda stanovuje že jedným z jej cieľov je zaručiť, že činnosti vyplývajúce z tejto dohody nepodporia alebo nebudú znamenať pokles bezpečnosti a ochrany životného prostredia v rámci jurisdikcie zmluvných strán, vrátane národnej úrovne.
Dohoda zdôrazňuje, že tvorba globálnych technických predpisov bude transparentná.
Dohoda poskytuje dve rôzne cesty k vytvoreniu globálnych technických predpisov. Prvá je harmonizácia už existujúcich predpisov. Druhá je vytvorenie nových globálnych technických predpisov.
Dohoda vyžaduje aby existujúce predpisy zmluvných strán, ktoré vyžadujú harmonizáciu boli uvedené do zoznamu kandidátov globálnych predpisov, aby takto bol umožnený ich prechod do globálnych predpisov. Predpis je zaradený do zoznamu kandidátov v prípade, že ho podporí jedna tretina prítomných a hlasujúcich zmluvných strán, vrátane hlasov Japonska, EU alebo USA.
Postup na prípravu a harmonizáciu globálnych technických predpisov zahrňuje technické preskúmanie existujúcich národných predpisov zmluvných strán a predpisov EHK OSN ako aj zodpovedajúcich medzinárodných doporučených noriem.
Prijatie globálnych technických predpisov vyžaduje konsenzus strán pri hlasovaní. V prípade, že jedna zo zmluvných strán hlasuje proti odporučenému globálnemu technickému predpisu, nebude tento predpis prijatý.
Po harmonizácii alebo vytvorení nových, globálnych technických predpisov budú tieto zavedené ako predpisy EHK OSN do Globálneho registra, ktorý bude slúžiť ako zoznam  globálnych predpisov, ktoré môžu byť prijaté krajinami celého sveta.
Zriadenie globálnych technických predpisov nezaväzuje zmluvné strany prijať tento predpis do svojej legislatívy. Zmluvné strany si ponechávajú právo rozhodnúť sa, či dané technické predpisy vytvorené ako globálne technické predpisy prímu do svojej legislatívy.
Dohoda nadobudla účinnosť 25. augusta 2000. Dohoda neodporuje súčasnej platnej legislatíve. Dohoda má charakter vládnej dohody. Po schválení vládou sa vypracuje listina o prístupe.
	Predložený návrh Dohody bol v rámci medzirezortného pripomienkového konania poskytnutý dotknutým orgánom ústrednej štátnej správy. Vyhodnotenie medzirezortného pripomienkového konania je uvedené v tabuľke.